Københavns overborgmester Frank Jensen (S) og beskæftigelsesminister Peter Hummelgaard (S) på besøg på Enemærke & Petersens byggeplads i Ørestad. Her var de sidste efterår med til at indvie et nyt ID-kort-system, der skal forhindre social dumping i byggeriet. Foto: Søren Dahl

Byggefirmaet CC Fliser har i flere omgange været involveret i sager om underbetaling og grove trusler mod medarbejdere. Alligevel bliver firmaet i stor stil brugt som underentreprenør af byggemastodonten Enemærke & Petersen, der profilerer sig på deres arbejde med at skabe gode arbejdsforhold i byggeriet.

TV Avisen på DR kunne i går fortælle, at 27 rumænske medarbejdere i firmaet CC Fliser igennem længere tid er blevet underbetalt og aflønnet med helt ned til 90 kroner i timen. Penge, der ifølge dem er blevet udbetalt i hånden.

Udover den systematiske underbetaling har John Crone, direktør i CC Fliser, også rettet dødstrusler mod de rumænske ansatte.

LÆS OGSÅ: Bagland opfordrer 3F-formand til at tage en periode mere

- Hvis han går til 3F, så kommer der nogle folk efter ham. Så er han en meget død mand, lød beskeden ifølge DR fra byggedirektøren til de rumænske ansatte, da de konfronterede ham med, at de ville gå til fagforeningen. Truslen fremgik af en lydfil, som 3F har fremlagt under sagen.

Trods underbetalingen og dødstruslerne kan A4 Arbejdsliv nu afsløre, at CC Fliser i stor stil arbejder videre som underentreprenør for Enemærke & Petersen, der er et af landets største byggefirmaer og prisbelønnet for deres arbejde med at skabe gode arbejdsvilkår i byggeriet.

CC Fliser indgik i oktober forlig med 3F Bygge, Jord og Miljøarbejdernes Fagforening (BJMF) og har accepteret at betale 1,5 millioner kroner til de rumænske medarbejdere. Det er dog langtfra første gang, at flisefirmaet er involveret i en sag om social dumping.

I 2017 blev firmaet dømt i Arbejdsretten for at bruge såkaldt falske selvstændige, og tilbage i 2010 var firmaet i søgelyset for at bruge underbetalt tysk arbejdskraft til renovering af lejligheder brugt af Folketingsmedlemmer.

På trods af de mange sager om social dumping bekræfter Enemærke & Petersen overfor A4 Arbejdsliv, at de stadig samarbejder med CC Fliser på byggepladser i Glostrup, Herlev og Ryparken ved Østerbro i København.

Hos 3F kalder man det 'yderst spøjst', at Enemærke & Petersen, der også var hovedentreprenør på det byggeri, der onsdag aften blev omtalt af DR, stadig samarbejder med CC Fliser, når firmaet flere gange har været involveret i sager om løndumping.

- Det klinger jo utroligt hult, når man som stort byggefirma slår sig op på, at man viser socialt ansvar og samtidig bruger underentreprenører, der gang på gang bryder reglerne på det danske arbejdsmarked, siger Rune Thor Nielsen, faglig sekretær i BJMF til A4 Arbejdsliv.

Intet interview: Chefer på ferie

Enemærke & Petersen blev i november sidste år hædret med Foreningen for Byggeriets Samfundsansvar Jubilæumspris for firmaets arbejde med at sikre gode arbejdsforhold i byggebranchen.

Næsten samtidig indgik firmaet et samarbejde med Københavns Kommune om at indføre et særligt id-kort, der skal sikre ordenlige løn- og arbejdsvilkår blandt firmaets underentreprenører.

- Jeg mener, at vi skal tage et medansvar i branchen. Vi skal simpelthen som branche kunne dokumentere og vise, at vi har processer på de her pladser, som lever op til dansk lovgivning. Og det kan vi gøre ved også at få styr på de næste led i kæden (underentreprenørerne, red.), lød det dengang fra Peder Johansen, direktør for Kunder, Marked og Forretningsudvikling i Enemærke & Petersen, til Fagbladet 3F.

LÆS OGSÅ: Dennis Nørmark: Tag det bare roligt – det går slet ikke så stærkt, som du hele tiden får at vide

A4 Arbejdsliv har spurgt Enemærke & Petersen, hvordan deres store fokus på socialt ansvar og gode arbejdsforhold hænger sammen med, at de bruger CC Fliser som underentreprenør, selvom firmaet gentagne gange er afsløret i trusler og løndumping.

Enemærke & Petersen har dog ikke mulighed for at stille op til interview, da flere af deres direktører er taget på ferie.

Firmaet skriver dog i et mailsvar til A4 Arbejdsliv, at de tager 'stor afstand til alle former for social dumping'.

- Derfor er vi stærkt utilfredse med, at vores underentreprenør CC Fliser har underbetalt sine ansatte. Med afsæt i den aktuelle sag med CC Fliser er vi i gang med at overveje, hvordan vi yderligere kan sikre os, at vores underentreprenører overholder danske løn- og arbejdsforhold, skriver direktør Peder Johansen i mailsvaret.

Direktøren skriver endvidere, at Enemærke & Petersen ikke har været klar over sagen mellem 3F og CC Fliser. Det på trods af, at Dansk Byggeri har pligt til at underrette byggefirmaer, hvis der er underentreprenører på deres byggerier, der bliver involveret i sager om social dumping.

Københavns overborgmester, Frank Jensen (S), var i november med til at indvie et nyt id-kortsystem på Enemærke & Petersens byggeplads i Ørestad. Foto: Søren Dahl.

'Ville jeg ikke kunne leve med'

De mange sager om løndumping får ikke umiddelbart konsekvenser for CC Flisers muligheder for at arbejde som underentreprenør for Enemærke & Petersen. Det giver anledning til løftede øjenbryn hos faglig sekretær hos BJMF Rune Thor Nielsen.

- Hvis jeg havde et firma med den sociale profil, som Enemærke & Petersen bryster sig af, ville jeg da ikke kunne leve med en virksomhed som CC Fliser på mine byggepladser. Det kræver jo ikke mere end en Google-søgning for at finde ud, at firmaet jo mildest talt ikke har rent mel i posen, siger Rune Thor Nielsen.

LÆS OGSÅ: Borgere og fagfolk i fælles protest mod jobcenter: 'Mit helbred og liv er blevet skadet'

Han mener også, at sagen om CC Fliser viser nødvendigheden af, at der bliver indført såkaldt kædeansvar i byggeriet. Et kædeansvar vil betyde, at hovedentreprenører kan holdes økonomisk ansvarlige, hvis deres underentreprenører bliver involveret i sager om løndumping.

- I dag er det jo fuldstændig risikofrit for store byggefirmaer at spekulere i at bruge underentreprenører, der løndumper. Det værste, der kan ske, er, at de bliver nødt til at sparke dem ud fra pladsen. Og hvis de drejer nøglen om, bliver regningen for de ansattes løn sendt videre til Lønmodtagernes Garantifond, så det i sidste ende er andre virksomheder, der betaler, siger Rune Thor Nielsen.